Asia T‑563/12

Central Bank of Iran

vastaan

Euroopan unionin neuvosto

”Yhteinen ulko- ja turvallisuuspolitiikka — Iraniin kohdistuvat rajoittavat toimenpiteet, joiden tarkoituksena on estää ydinaseiden levittäminen — Varojen jäädyttäminen — Perusteluvelvollisuus — Puolustautumisoikeudet — Oikeus tehokkaaseen oikeussuojaan — Arviointivirhe — Omaisuudensuoja — Oikeus hyvään maineeseen — Oikeasuhteisuus”

Tiivistelmä – Unionin yleisen tuomioistuimen tuomio (ensimmäinen jaosto) 25.3.2015

Ks. tuomion teksti. (ks. 32–37 kohta)

Ks. tuomion teksti. (ks. 33 kohta)

Ks. tuomion teksti. (ks. 49 kohta)

Koska yhteisen ulko- ja turvallisuuspolitiikan yhteydessä toteutetut, rajoittavia toimenpiteitä sisältävät toimet perustuvat muiden rajoittavien toimenpiteiden kiertämisen avustamista koskevaan edellytykseen ja koska kyseisissä toimissa todettiin, että kantaja oli osallistunut pakotteiden kiertämiseen, niiden perustelut ovat riittämättömiä, koska kantaja tai unionin yleinen tuomioistuin ei voi niiden avulla ymmärtää olosuhteita, joiden perusteella neuvosto katsoi, että tämä edellytys täyttyi kantajan tapauksessa, ja näin ollen toteutti kyseiset toimet. Vaikuttaa siltä, että tässä perustelussa vain toistetaan kyseinen edellytys. Se ei sisällä mitään seikkaa, jolla täsmennettäisiin syyt sille, miksi tämä edellytys soveltuu kantajaan. Koska mitään muita täsmennyksiä ei ole, tämä perustelu on riittämätön, jotta kantaja voisi selvittää rajoittavien toimenpiteiden kiertämisen avustamista koskevan edellytyksen osalta, ovatko riidanalaiset toimet perusteltuja, ja puolustautua unionin yleisessä tuomioistuimessa ja jotta viimeksi mainittu voi harjoittaa laillisuusvalvontaansa. Tässä yhteydessä on todettava, että vaikka perustelut voivat olla implisiittisiä, kunhan asianomaiset saavat niiden avulla selville syyt, joiden vuoksi kyseiset toimenpiteet on toteutettu, ja toimivaltaisella tuomioistuimella on käytettävissään riittävät tiedot, jotta se kykenee harjoittamaan laillisuusvalvontaansa, Iranin islamilaisen tasavallan keskuspankin osalta ei ole kuitenkaan selvää, että se on välttämättä avustanut henkilöitä tai yhteisöjä, jotka osallistuvat Iranin hallitukseen tai ovat sen valvonnassa ja joiden nimet on merkitty luetteloihin henkilöistä ja yhteisöistä, joihin on kohdistettu Iranin islamilaiseen tasavaltaan kohdistettuja rajoittavia toimenpiteitä, rajoittavien toimenpiteiden kiertämisessä tai rikkomisessa tarjoamalla niille pankkipalveluja, esimerkiksi antamalla varoja niiden käyttöön. (ks. 53–58, 75 ja 77–79 kohta)

Koska Iraniin kohdistuvista rajoittavista toimenpiteistä ja asetuksen N:o 961/2010 kumoamisesta annetun asetuksen N:o 267/2012 23 artiklan 2 kohdan a, b ja d alakohdassa ja Iraniin kohdistuvista rajoittavista toimenpiteistä annetun päätöksen 2010/413 20 artiklan 1 kohdan b ja c alakohdassa määritellyt edellytykset ovat vaihtoehtoisia, on täsmennettävä, missä määrin Iranin hallituksen tukemista koskeva edellytys eroaa ydinaseiden levittämisen tukemista koskevasta edellytyksestä. Tässä yhteydessä viimeksi mainittu edellytys sisältää sen, että on näytettävä, että kyseisen henkilön tai yhteisön toiminnan ja ydinaseiden levittämisen välillä on suora tai välillinen yhteys. Iranin hallituksen tukemista koskeva edellytys, jolla laajennetaan rajoittavien toimenpiteiden soveltamisalaa, jotta voidaan vahvistaa Iranin islamilaiseen tasavaltaan kohdistettua painostusta, kattaa puolestaan kaiken kyseisen henkilön tai yhteisön toiminnan, joka – jopa vaikka ei olisi näytetty mitään suoraa tai välillistä yhteyttä ydinaseiden levittämiseen – on määrällisen tai laadullisen merkityksensä vuoksi omiaan edistämään ydinaseiden levittämistä tukemalla Iranin hallitusta varojen tai aineellisten, rahoituksellisten ja logististen palvelujen muodossa siten, että sen on mahdollista jatkaa ydinaseiden levittämistä. Soveltuvassa säännöstössä oletetaan siten, että Iranin hallitukselle suunnatun tuen ja ydinaseiden levittämistä koskevan toiminnan välillä on tällainen yhteys, ja sillä pyritään poistamaan Iranin hallitukselta sen tulonlähteet, jotta se voidaan pakottaa lopettamaan ydinaseiden levittämistä koskevan ohjelmansa kehittäminen riittävien rahoituslähteiden puuttuessa. (ks. 63 ja 66 kohta)

Yhteisen ulko- ja turvallisuuspolitiikan yhteydessä toteutettujen rajoittavien toimenpiteiden alalla on niin, että neuvostolla oleva perusteluvelvollisuus koskee toteutetun toimenpiteen oikeudellisen perustan ilmoittamisen lisäksi seikkoja, joiden nojalla voidaan katsoa, että jokin henkilön tai yhteisön nimen näiden toimenpiteiden kohteena olevien henkilöiden tai yhteisöjen luetteloon merkitsemisen edellytyksistä täyttyy asianosaisten tapauksessa. Se, ettei viitata johonkin täsmälliseen säännökseen, ei ole välttämättä olennainen virhe, jos toimen oikeudellinen perusta voidaan määrittää toimen muiden osien perusteella. Tällainen nimenomainen viittaus on kuitenkin välttämätön, jos tällaisen viittauksen puuttuessa täsmällinen oikeudellinen perusta jää epäselväksi niille, joita asia koskee, ja unionin tuomioistuimille. (ks. 67 ja 68 kohta)

Ks. tuomion teksti. (ks. 75 ja 86–88 kohta)

Yhteisen ulko- ja turvallisuuspolitiikan yhteydessä toteutettujen rajoittavien toimenpiteiden ja erityisesti Iranin islamilaisen tasavallan keskuspankin varojen jäädyttämisen alalla on niin, että vaikka neuvostolla on kyseisen pankin Iranin hallitukselle antamaa tukea koskevan edellytyksen osalta velvollisuus täsmentää ja yksilöidä varat tai palvelut, joita pankki on neuvoston mukaan toimittanut Iranin hallitukselle, sillä ei sitä vastoin ole velvollisuutta perustella riidanalaisia toimia sen seikan osalta, että Iranin hallitus on mahdollisesti käyttänyt näitä varoja tai palveluja voidakseen jatkaa ydinaseiden levittämistä. Näin ollen vaikka neuvosto on maininnut nimenomaisesti vain rahoitustuen Iranin hallitukselle eikä ole viitannut rahoituspalveluihin, joita pankki tarjoaa Iranin islamilaisen tasavallan keskuspankkina Iranin hallitukselle, se on kuitenkin antanut pankille mahdollisuuden ymmärtää, että neuvosto tarkoitti kyseisiä rahoituspalveluja, joita pankki tarjoaa tässä ominaisuudessaan Iranin hallitukselle. (ks. 81–84 kohta)

Ks. tuomion teksti. (ks. 92–94 kohta)